Mahallalarda tadbirkorlikni yanada qoʻllab-quvvatlash va tadbirkorlik subyektlari bilan aholi oʻrtasida kooperatsiyani rivojlantirishning qoʻshimcha chora-tadbirlari toʻgʻrisida
(resolution, 2023-11-11)

“Mahallabay” ishlash tizimi asosida ijtimoiy-iqtisodiy rivojlanishdan ortda qolayotgan va ishsizlik darajasi yuqori boʻlgan mahallalarda (keyingi oʻrinlarda — “ogʻir” mahalla) tadbirkorlikni yanada qoʻllab-quvvatlash hamda tadbirkorlik subyektlari va xonadonlar oʻrtasida iqtisodiy kooperatsiyani kengaytirish maqsadida: 1. Andijon viloyatida 210 ta “ogʻir” mahalla aniqlanganligi hamda ushbu mahallalarda tadbirkorlikni yanada qoʻllab-quvvatlash, shuningdek, tadbirkorlik subyektlari va xonadonlar oʻrtasida iqtisodiy kooperatsiyani kengaytirish uchun Oʻzbekiston Respublikasi Prezidentining 2021-yil 21-iyundagi “Yangi Andijon” shaharchasini barpo etish va Andijon viloyatida tadbirkorlikni yanada qoʻllab-quvvatlash chora-tadbirlari toʻgʻrisida”gi PQ-5154-son qaroriga muvofiq 40 million AQSH dollari ekvivalentidagi mablagʻlar ajratilganligi maʼlumot uchun qabul qilinsin. 2. “Mahallabay” va “xonadonbay” ishlash asosida “ogʻir” mahallalarda tadbirkorlikni yanada qoʻllab-quvvatlash boʻyicha yangicha yondashuvni (keyingi oʻrinlarda — “Andijon tajribasi”) respublikaning boshqa hududlariga ham tatbiq etish uchun Tiklanish va taraqqiyot jamgʻarmasidan davlat ulushiga ega boʻlgan tijorat banklariga alohida tasdiqlanadigan taqsimotga asosan 100 million AQSH dollari ekvivalentidagi mablagʻlar 3 yillik imtiyozli davr bilan 7 yil muddatga 7 foiz stavkada ajratilsin. 3. Respublika hududlari kesimida “Andijon tajribasi” asosida “mahallabay” ishlash tizimi joriy etiladigan mahallalar soni va ajratiladigan resurs miqdori ilovaga muvofiq tasdiqlansin. Bosh vazir oʻrinbosari J. Qoʻchqorov va Markaziy bank raisi M. Nurmuratovga “ogʻir” mahallalarga biriktirilgan “yetakchi” tadbirkorlik subyektlarining haqiqiy talabidan kelib chiqqan holda ajratilayotgan resurslarni tijorat banklari kesimida taqsimlash vakolati berilsin. 4. Belgilansinki: tijorat banklari tomonidan kreditlar kooperatsiya asosida kichik biznesni va oilaviy tadbirkorlikni rivojlantirishga koʻmaklashish uchun “ogʻir” mahallalarga biriktirilgan “yetakchi” tadbirkorlik subyektlariga 3 yil muddatgacha yillik 10 foiz stavkada bitta mahalla uchun 2 milliard soʻmgacha miqdorda ajratiladi. 5. Qoraqalpogʻiston Respublikasi Vazirlar Kengashi Raisi va viloyatlar hokimlari ikki hafta muddatda “Andijon tajribasi” asosida “mahallabay” ishlash tizimi joriy etiladigan “ogʻir” mahallalarning manzilli roʻyxatini Iqtisodiy taraqqiyot va kambagʻallikni qisqartirish vazirligi bilan kelishgan holda tasdiqlasin. 6. Vazirlar Mahkamasi ikki oy muddatda “2021-yil uchun Oʻzbekiston Respublikasining Davlat budjeti toʻgʻrisida”gi Oʻzbekiston Respublikasi Qonuniga oʻzgartish va qoʻshimchalar kiritish haqida”gi qonun loyihasini Oliy Majlis Qonunchilik palatasiga belgilangan tartibda kiritsin. 7. Mazkur qarorning bajarilishini nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Bosh vazirining oʻrinbosari J.A. Qoʻchqorov zimmasiga yuklansin. T/r Hudud nomi Jami mahallalar soni “Ogʻir” mahallalar soni Ajratiladigan mablagʻ (mln AQSH doll.) Jami 7 838 500 100 1. Qoraqalpogʻiston Respublikasi 422 38 7,6 2. Buxoro viloyati 544 42 8,4 3. Jizzax viloyati 299 27 5,4 4. Qashqadaryo viloyati 792 52 10,4 5. Navoiy viloyati 307 27 5,4 6. Namangan viloyati 777 52 10,4 7. Samarqand viloyati 1 114 52 10,4 8. Surxondaryo viloyati 721 47 9,4 9. Sirdaryo viloyati 236 27 5,4 10. Toshkent viloyati 1 050 52 10,4 11. Fargʻona viloyati 1 050 52 10,4 12. Xorazm viloyati 526 32 6,4